b'\n_START_ARTICLE_\nBuckfast\n_START_PARAGRAPH_\nBuckfast on jalostettu tarhamehil\xc3\xa4isrotu, jonka loi Lounais-Englannissa Buckfastin luostarin munkki Veli Adam (Adam Kehrle) mottonsa mukaan: mahdollisimman paljon hunajaa mahdollisimman v\xc3\xa4h\xc3\xa4ll\xc3\xa4 ty\xc3\xb6ll\xc3\xa4._NEWLINE_Buckfast-kannan luominen alkoi 1920-luvulla, kun Englantia koetelleiden mehil\xc3\xa4iskuolemien seurauksena luostarin mehil\xc3\xa4ispesist\xc3\xa4 j\xc3\xa4i henkiin vain italialaisen ja pohjoismaisen mehil\xc3\xa4isen risteytykset. T\xc3\xa4m\xc3\xa4n seurauksena veli Adam alkoi perehty\xc3\xa4 genetiikkaan ja jalostukseen._NEWLINE_Veli Adamin innoittajana olivat F.W.L Sladenin kokeet mustan pohjoismaisen ja italialaisen mehil\xc3\xa4isen risteytt\xc3\xa4miseksi vuosina 1900\xe2\x80\x931913 ja noihin aikoihin Samuel Simminsin ymp\xc3\xa4ri Eurooppaa myym\xc3\xa4t risteytysemot (mahdollisesti cyprian ja carnican risteytys)._NEWLINE_Professori Armbrusterin kirja "Bienenzuchtkunde" oli eritt\xc3\xa4in t\xc3\xa4rke\xc3\xa4 tietol\xc3\xa4hde veli Adamin jalosty\xc3\xb6n ensimetreill\xc3\xa4. Adam perusti luostarin l\xc3\xa4heiselle Dartmoorin nummelle paritustarhan, jossa Buckfast-mehil\xc3\xa4iseen risteytettiin useita muita mehil\xc3\xa4isrotuja. Risteytyksien tarkoituksena on ollut parantaa kannan ominaisuuksia._NEWLINE_Risteytettyj\xc3\xa4 rotuja ovat esimerkiksi Ranskan kotoper\xc3\xa4inen musta mehil\xc3\xa4inen (Apis mellifera mellifera), Anatolian mehil\xc3\xa4inen Turkista (Apis mellifera anatoliaca) ja krainilaisen mehil\xc3\xa4isen l\xc3\xa4hisukulainen Cecropian mehil\xc3\xa4inen Kreikasta (Apis mellifera cecropia). Kunkin rodun liitt\xc3\xa4mist\xc3\xa4 edelsi laajamittainen noin kymmenen vuotta kest\xc3\xa4nyt testaus- ja valintaohjelma._NEWLINE_Suurin osa risteytyskokeiluista ei koskaan johtanut kyseisen kannan liitt\xc3\xa4miseen Buckfast-mehil\xc3\xa4isen peruskantaan. N\xc3\xa4in k\xc3\xa4vi esimerkiksi suomalaisen Kalle Kankaanp\xc3\xa4\xc3\xa4n Teiskosta 1970-luvun alussa l\xc3\xa4hett\xc3\xa4m\xc3\xa4lle pohjoismaiselle mehil\xc3\xa4iselle, jota Adam yritti risteytt\xc3\xa4\xc3\xa4 12 vuoden ajan tuloksetta. Risteytyksen tarkoituksena oli parantaa Buckfastin talvehtimisominaisuuksia, mutta risteytysj\xc3\xa4lkel\xc3\xa4isiss\xc3\xa4 ilmenneen vihaisuuden takia Adam luopui hankkeesta._NEWLINE_Buckfast on Suomen kolmanneksi yleisin mehil\xc3\xa4isrotu italialaisen ja krainilaisen mehil\xc3\xa4isen j\xc3\xa4lkeen.'